መኪና ውስጥ ሆኜ ሃሳቤን ቀጠልኩ፣ በሃሳብ ከአዲስ አበባ ወጥቼ ለ ሦስት አመት ወደ ሰራሁበት የእነሞርእና ኤነር ወረዳ ተጎዝኩ፡፡ እነሞር እና ኤነር የሄድኩት ወርልድ ቪዥን በሚባል ድርጅት ተቀጥሬ ነበር፡፡ እዚያ በነበርኩበት ወቅት ከተመለከትኩት ነገሮች አንዱ የአገልጋይ ቤተሰቦች ጉስቁልና ነው፡፡ አንድ ቀን የወረዳው ዋና ከተማ በሆነችው በጉንችሬ ከተማ ውስጥ ከምትገኘው የጉንችሬ ሙሉ ወንጌል ቤተ ክርስቲያን ወንጌላዊ ከሆኑት ከወንጌላዊ ክፍሌ ጋር ስለ አገልጋዮች ሁኔታ ስንጫወት የኑሮው ጉስቁልና በወረዳው ባሉ አገልጋዮች ላይ እየከበደ እንደመጣ አንዳንዶቹም አገልግሎቱን ጥለው ወደ አዲስ አበባ ለንግድ እንዲሁም ቤተ-ክርስቲያን ውስጥ ለመቀጠር እንደሚሄዱ ነገሩኝ፡፡